**Iubire**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubești - când ulciorul de-aramă

se umple pe rând, de la sine

aproape, de flori și de toamnă,

de foc, de-anotimpul din vine.

Iubești - când suavă icoana

ce-ți faci în durere prin veac

o ții înrămată ca-n rana

străvechiului verde copac.

Iubești - când sub timpuri prin sumbre

vâltori, unde nu ajung sorii,

te-avânți să culegi printre umbre

bălaiul surâs al comorii.

Iubești - când simțiri se deșteaptă

că-n lume doar inima este,

că-n drumuri la capăt te-așteaptă

nu moartea, ci altă poveste.

Iubești - când întreaga făptură,

cu schimbul, odihnă, furtună

îți este-n aceeași măsură

și lavă pătrunsă de lună.